《行路难五首 其一》
明代·王廷陈

北风萧萧雨雪滂，辞我亲友之朔方。中闺少妇走徬徨，劝君斗酒牵衣裳。

道路纵横多虎狼，岁暮天寒百草黄。结发本期不下堂，君独何为慕他乡。

东流之水不西归，宛转蛾眉能几时。人生富贵亦有命，辛苦驰奔空尔为。

纵令鼎食有别离，贱妾但愿共餔糜。

作者简介：湖广黄冈人，字稚钦，王廷瞻兄。恃才放恣，甚至上树呼叫，馆师无如之何。正德十二年进士，选翰林庶吉士。因疏谏武宗南巡，罚跪受杖。时已授给事中，乃出为裕州知州。失职怨望，为上官所劾，罢归乡里。屏居二十余年，嗜酒纵倡为乐。达官贵人来家，蓬发跣足延见。时衣红纻窄衫，骑牛跨马，啸歌田野间。诗婉丽多风，文长于尺牍。有《梦泽集》。